  Виталий Пронин 1-тӥ сентябрёзь 9 сюрс анай-атай путёвка басьтӥз. 1 сюрс путёвкаез комиссия сётӥз огназы пинал будэтӥсьёслы, трос нылпиё, начар семьяослы.Кылем арын шоркарысь 170 покчиос нылпи садэ нуназеозь гинэ ветлӥзы. Та амал тросэзлы мумы-бубыослы кельшиз.Соин туэ 260 нылпилы таӵе луонлык сётэмын. Озьы ик туэ Ижын нырысьсэ 1-ысен 1 но ӝыны аресозь нылпиослы 3 группаос усьтӥськизы. Татчы путёвкаос басьтӥзы шуге-леке шедем семьяос. Город администрациысь школалэсь азьвыл визьноданъя управленилэн кивалтӥсез Елена Казакова шуиз:- Та амалъёсты кутоно луиськомы, путёвкаос тырмымтэен. «Кун услугаос» портал пыр туэ, кылем арын сярысь, куриськон тросгес вуиз - 24 сюрс 276. Пусъёно: анай-атай макем вазь куриськон гожтэ, сокем шаплыгес путёвка басьтэ. Вуоно арын югдур тупатскыны кулэ. Ижын Берш но Баранов ульчаосын 2 нылпи садъёс усьтӥськозы. Та сяна, элькун Правительство оскытӥз, 454 инты усьтыны ог 6 миллион манет висъялоз шуыса. Путёвкаосъя тужгес секыт югдур Ленин ёросын.Управление бадӟым саклык висъя инвалид нылпиослы. Ляб кылӥсь, адӟись, вераськыны но ветлыны курадӟись покчиос понна Ижын 26 дышетон организация ужа. Отчы 2 сюрс пала ныл но пи ветлэ. Туэ Даун висёнэн курадӟисьёслы огшоры нылпи садъёсын 5 группаос усьтӥськизы. Воспитательёс тодон-валанзэс курсъёсын паськытатӥзы ини. Группаосы туннэлы 14 мурт гожтӥськемын.- Инвалид тэшкылиосын ужан ласянь Удмуртия Приволжск федерал округын азьмынӥсьёс радын, - вераз Елена Васильевна. - Лыдъясько: висись нылпиосты тазаосызлэсь висъяны уг яра, соос валче будыны кулэ. Сотэк школаын ог-огдэ ултӥянъёс кутско. Нылпи садъёсын выль ставка усьтэммы потэ - инвалид пиналэз валтӥсь. Сотэк воспитательёслы но няняослы та ужез вормыны секыт луоз.Анай-атайёс пӧлын шедьыло нылпизэс садэ сётыны пумитъяськисьёс. Дорамы будэтомы, дышетомы, шуо. Таӵеосты чаклан, визь-кенешен юрттон вылысь управлениын консультациосъя центр ужаны кутскиз. Специалистъёс юанъёслы валэктон дунтэк сёто. Кызьы нылпиез лыдъяськыны, лыдӟиськыны шонер дышетоно? Та сярысь тодыны луоз, 8(3412) 41-47-74 номере жингыртыса.Путёвкаос ласянь анай-атайёслэн котьку трос юанъёссы кылдыло. Соосты сэрттыны-пертчыны луоз, www.izh.ru/i/info сайт пыр комиссие вазиськыса.Ольга Корепанова Туспуктӥз Александр Горбунов   